钦定古今图书集成/理学汇编/学行典/第227卷 > 《望云思亲序》薛瑄
## 钦定古今图书集成/理学汇编/学行典/第227卷 > 《望云思亲序》薛瑄

昔狄梁公登太行，顾瞻河阳，白云飞绕亲舍，凝立者
久之。后世思亲，有以望云自名者，遂以为故事，盖慕
梁公之风而兴起焉。余以为人子爱亲之心，盖出于
天性之真，而不能自已。其或至于揆违膝下，为时久
远，则其思之之切，盖有随时感发而不可抑遏者。又
岂必登高山，望白云之绕亲舍，然后可以动其念哉！
然则梁公白云之思，特其一时之兴，前此无时而不
致其思者，固可见矣。是则后之君子求梁公思亲之
实可也，慕梁公思亲之名不可也。余友郑君元吉为
其友霍志刚氏求望云《思亲序》于余，造余庐而请者
四五，至而不厌。余窃念素与志刚不相识，其思亲之
慕，名与实皆不可知。独所谓爱亲之“心，出于天性之
真，而不能自已。人皆有是，非特志刚有是也。志刚家
山东，二亲皆安好无恙，而志刚游太学者有年，亲舍邈在海岱之闲，音容久旷，定省久疏，则所以思之之
切，固宜随时感发，初不待于望白云之飞扬，而后动
其念也。而犹以是自名，何耶？岂慕梁公之风而求其
实耶？志刚其加勖哉！”他日著忠节，建事功，而可垂之
后世者，未必不自于“望云思亲”之实心推之也。是为
序。